text: Strammer grebet om rockere
  19 april 2012 kl. 13.51
  Syd- og Sønderjyllands politi genindfører en visitationszone i den indre del af Esbjerg. Det sker efter nye rockeroptøjer onsdag.
  Visitationszonen gælder fra torsdag klokken 17.00 til 17. maj. Zonen giver politiet ret til uden varsel at undersøge personer og biler for våben.
  Politiet ønsker at fastholde et vedvarende pres mod de to rivaliserende rockergrupper, Hells Angels og Bandidos samt deres støttegrupper.
  Igen onsdag røg de to grupper i totterne på hinanden, og det endte med et slagsmål i Jernbanegade med 25 til 30 slagsbrødre.
  Ti rockere blev anholdt, syv fra Hells Angels og tre fra Bandidos. Bandidos-rockerne er sigtet for forsøg på grov vold.
  
  Risiko for mere vold
  - Politiet vurderer, at den tilspidsede situation kan medføre yderligere voldelige hændelser mellem de to grupperinger, og der vurderes på den baggrund at være en forøget risiko for, at der bæres våben i dele af Esbjerg by, siger politidirektør Jørgen Meyer.
  Borgmester Johnny Søtrup (V) efterlyser politiske redskaber til at få smidt rockerne ud af byen.
  - De er uønskede elementer i Esbjerg, fastslår han.
  Borgmesteren understreger, at kommunen kun har mulighed for at slå ned på svindel som for eksempel socialt bedrageri.
  Johnny Søtrup håber på, at rockerne efterhånden bliver trætte af at have politiet på nakken, så de vælger at forsvinde.
  